കാര്ഷിക നിയമങ്ങളില് സംസ്ഥാനങ്ങളുമായി കൂടിയാലോചന നടത്തി ന്യൂഡല്ഹി: വിവാദ കാര്ഷിക നിയമങ്ങള് പാസാക്കുന്നതിനു മുന്പായി ഇവയ്ക്കെതിരേ അതിരൂക്ഷ പ്രതിഷേധം ഉയര്ന്ന പഞ്ചാബ് ഉള്പ്പെടെയുള്ള സംസ്ഥാനങ്ങളുമായി കൂടിയാലോചന നടത്തിയിരുന്നെന്നു കേന്ദ്രസര്ക്കാര്. പഞ്ചാബ്, ഹരിയാന, പശ്ചിമബംഗാള്, ബിഹാര് സംസ്ഥാനങ്ങളില് നിന്നുള്ള മന്ത്രിമാരുടെ നിര്ദേശങ്ങള്കൂടി ഉള്പ്പെടുത്തിയാണ് പുതിയ കാര്ഷിക നിയമങ്ങള് രൂപീകരിച്ചതെന്നും കേന്ദ്ര കൃഷിമന്ത്രി നരേന്ദ്ര സിംഗ് തോമര് ഇന്നലെ പാര്ലമെന്റില് വ്യക്തമാക്കി. അതിനുപുറമേ, യുപിഎ സര്ക്കാരിന്റെ കാലത്തു കാര്ഷിക വിപണന രംഗത്തെ പരിഷ്കാരങ്ങള്ക്കുവേണ്ടി നിയോഗിച്ച മന്ത്രിതല സമിതി ഉള്പ്പടെയുള്ള വിദഗ്ധ സമിതികളുടെ അഭിപ്രായം കൂടി പരിഗണിച്ചാണ് സര്ക്കാര് കാര്ഷിക നിയമങ്ങള്ക്കു രൂപം നല്കിയതെന്നും മന്ത്രി പറഞ്ഞു. പത്തു സംസ്ഥാനങ്ങളിലെ കൃഷിമന്ത്രിമാര് ഉള്പ്പെട്ട 2010ല് രൂപീകരിച്ച കമ്മിറ്റിയാണ് എംപിഎംസി മണ്ഡികളുടെ കുത്തക അനുവദിക്കരുതെന്നു നിര്ദേശിച്ചതെന്നും കൃഷിമന്ത്രി വിശദീകരിച്ചു. കേന്ദ്രസര്ക്കാര് പാസാക്കിയ വിവാദ നിയമങ്ങള്ക്കെതിരേ പാര്ലമെന്റിനകത്തും പുറത്തും വ്യാപക പ്രതിഷേധം നടത്തുന്നതിടെയാണ് ഈ വിശദീകരണം. കാര്ഷിക ഓര്ഡിനന്സിന്റെ കരട് വിവിധ മന്ത്രാലയങ്ങള്ക്കും വകുപ്പുകള്ക്കും നീതി ആയോഗിനും അഭിപ്രായങ്ങള് നിര്ദേശിക്കുന്നതിനായി നല്കിയിരുന്നു. 2020 മേയ് 21ന് വീഡിയോ കോണ്ഫറന്സിംഗ് വഴി സംസ്ഥാനങ്ങളുടെ അഭിപ്രായങ്ങളും തേടിയിരുന്നു. പഞ്ചാബില് നിന്നുള്പ്പടെ മിക്ക സംസ്ഥാനങ്ങളിലെയും ഉദ്യോഗസ്ഥര് ഈ യോഗത്തില് പങ്കെടുക്കുകയും ചെയ്തിരുന്നു.